《次韵梁教章宰喜雪 其一》
宋代·陈造

袖手飞雪前，徒有风雅渴。久亲无言子，此兴今莫遏。

两君壮藻思，诗柄专杀活。可须龙伯睡，骊珠乃平夺。

长翁久荒废，坐受儿女聒。愁城正合围，醉乡况禁谒。

诗来起我敬，一嫡眇众孽。此雪更此诗，清晤乃细阅。

晶荧盘走圆，便旋玉为屑。汛扫无恶氛，肯綮有妙割。

解颐得匡鼎，和羹本商说。技痒吐复吞，正恐诮燕说。

山城僧舍似，休务况佳节。可疏触寒过，一笑卷蕉叶。

作诗供捧腹，巴唱酬白雪。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。